Марко Ганчев
Бодра бабешка песен

chitanka.info

Днеска-утре, днеска-утре,

ще започне нова ера:

ера вече на компютри

даже върху бабишкера.

Върху бабите ще турят

уред учените хора

и ще светва тоя уред,

щом настъпи преумора.

Прекъсвача ще припука

и магнитни автомати

ще откарат бърже внука

пак при мама и при тати.

Бабата ще си почива

ден ли, два ли, след което

автоматите тогива

ще й връщат пак детето.

Весело ще се работи,

няма бабата да пати:

бабите ще са роботи,

няма да са автомати…

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.